Document ID: 32005D0614

PADOMES LĒMUMS
(2005. gada 18. jūlijs)
par Eiropas Kopienas pievienošanos ANO Eiropas Ekonomikas komisijas Noteikumiem Nr. 94 par transportlīdzekļu apstiprināšanu attiecībā uz pasažieru aizsardzību frontālās sadursmes gadījumā un Noteikumiem Nr. 95 par transportlīdzekļu apstiprināšanu attiecībā uz pasažieru aizsardzību sānu sadursmes gadījumā
(Dokuments attiecas uz EEZ)
(2005/614/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Lēmumu Nr. 97/836/EK (1997. gada 27. novembris) par Eiropas Kopienas pievienošanos ANO Eiropas Ekonomikas komisijas Nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām (Pārskatītais 1958. gada nolīgums) (1), un jo īpaši tā 3. panta 3. punktu un 4. panta 2. punktu,
ņemot vērā Komisijas priekšlikumu,
ņemot vērā Eiropas Parlamenta pozitīvo atzinumu (2),
tā kā:
(1)
Standartizētās prasības, kas ietvertas ANO Eiropas Ekonomikas komisijas Noteikumos Nr. 94 un Noteikumos Nr. 95 saistībā ar transportlīdzekļu apstiprināšanu attiecībā uz pasažieru aizsardzību frontālās un sānu sadursmes gadījumā, ir paredzētas, lai novērstu tehniskos šķēršļus transportlīdzekļu tirdzniecībā starp Līgumslēdzējām pusēm un nodrošinātu augstu drošības līmeni transportlīdzekļu pasažieriem.
(2)
Noteikumi Nr. 94 un Noteikumi Nr. 95 netika minēti Lēmuma 97/836/EK II pielikumā, jo tie nebija saderīgi ar EK tehniskajām prasībām un specifikācijām laikā, kad Kopiena pievienojās Pārskatītajam 1958. gada nolīgumam.
(3)
Ņemot vērā turpmākos grozījumus, kas izdarīti Noteikumos Nr. 94 (3) un Noteikumos Nr. 95 (4), minētos noteikumus tagad būtu jāiekļauj Kopienas mehānisko transportlīdzekļu apstiprināšanas sistēmā,
IR PIEŅĒMUSI ŠO LĒMUMU.
1. pants
1. EK piemēro ANO Eiropas Ekonomikas komisijas Noteikumus Nr. 94 par transportlīdzekļu apstiprināšanu attiecībā uz pasažieru aizsardzību frontālās sadursmes gadījumā.
2. EK piemēro ANO Eiropas Ekonomikas komisijas Noteikumus Nr. 95 par transportlīdzekļu apstiprināšanu attiecībā uz pasažieru aizsardzību sānu sadursmes gadījumā.
3. Minēto noteikumu teksts ir pievienots šim lēmumam.
2. pants
ANO Eiropas Ekonomikas komisijas Noteikumus Nr. 94 par transportlīdzekļu apstiprināšanu attiecībā uz pasažieru aizsardzību frontālās sadursmes gadījumā un ANO Eiropas Ekonomikas komisijas Noteikumus Nr. 95 par transportlīdzekļu apstiprināšanu attiecībā uz pasažieru aizsardzību sānu sadursmes gadījumā iekļauj Kopienas mehānisko transportlīdzekļu tipa apstiprinājumu sistēmā.
3. pants
Komisija šo lēmumu paziņo Apvienoto Nāciju Organizācijas ģenerālsekretāram.
Briselē, 2005. gada 18. jūlijā.

Labels: 7
13
15
8